钦定古今图书集成/理学汇编/文学典/第175卷 > 《徐师曾文体明辩》 > 《吊文》
## 钦定古今图书集成/理学汇编/文学典/第175卷 > 《徐师曾文体明辩》 > 《吊文》

按：吊文者，吊死之辞也。刘勰云：“吊者，至也。《诗》曰：‘神之
吊矣’，言神至也。宾之慰主，以至到为言，故谓之吊。”古
者吊生曰唁，吊死曰吊。或骄贵而殒身，或狷忿而乖
道，或有志而无时，或美才而兼累。后人追而慰之，并
名为吊。若贾谊之吊屈原，则吊之祖也。然不称文，故
不列之。其文滥觞于唐，故有《吊战场》《吊鏄钟》之作，今
亦附焉。大抵吊文之体，髣髴楚《骚》，而切要恻怆，似稍
不同。否则华过韵缓，化而为赋，其能逃乎“夺伦”之讥
哉！